七星岩
李冶 (Yuan)
严公旧隐名七星，幽阒寥廓真仙庭。峨峨云盖结双顶，天风不动闻流铃。字青石赤尚奇伟，撝诃守护烦山灵。不是人间玉局所，今贮天上琅函经。我疑山泽自通气，又如蛰户藏雷霆。曾闻洞府仙所话，岁与下土收蝗螟。早时祷雨叩辄应，古井犹带蛟龙腥。土壤飘飘槩可想，地籁瑟瑟犹堪听。世上楼观岂不有，穷极技艺分红青。何如石室坚且好，万古仙迹留芳馨。我来到此洗俗虑，仰视玉宇摩青萍。卢敖尚许随学道，骖鸾驾凤游沧溟。